Published: Sunnudagin, 09 apríl 2017 11: 36 NSÍ-B 71 1-1 Í gjár var fyrsta umfarið av landskappingini hjá besta mansliðnum spælt. Vónirnar vóru góðar undan fyrsta dystinum í landskappingini. Okkara menn vóru uppsettir uppá at vinna og tað hevur eisini sæð jaligt út, bæði í venjing og dystum, so ongin orsøk var fyri ikki at fara eftir sigurinum. Tó gongur ikki altíð sum prestur prædikar og tá avtornaði, so høvdu vit ikki neyðuga hepni við okkum. Sum skilst, so høvdu okkara menn gott tak á runavíksingum, inntil vit fáa ein mann útvístan í fyrra hálvleiki. Eftir hettar galt mest um at halda fast í tí eina stiginum og tað eydnaðist eisini hóast alt. Ein bleyt byrjan Við úrslitinum í dag eru okkara menn ikki júst komnir brestandi úr startholinum. Ístaðin mugu vit gleðast yvir tað vit megnaðu hesuferð og royna at fáa meira burturúr næstu ferð ímóti KÍ inni í Dal. Eitt stig er hóast alt eitt stig og nú hava vit fingið hol á. Næsta leygardag verður fyrsti heimadysturin í ár og tá vænta vit okkum nógvar áskoðarar. Hettar fer at viðvirka til at besta liðið fær tað áræði, ið skal til, merkir dyggan stuðul og fær okkum lagdar í oddastríðið í deildini.